[Wen] ‘Die ontwaking’ binnekort in teaters landwydDie Ontwaking beloof om jou op die randjie van jou stoel te hou. Foto: Verskaf Die première van die Afrikaanse rillerfliek, Die ontwaking, vind Woensdag tydens ŉ sterbelaaide geleentheid in Rosebank in Johannesburg plaas. Die fliek is gegrond op die bekroonde skrywer Chris Karsten se boek met dieselfde titel en verken hoe gemeenskappe getraumatiseerde individue kan oplewer wat hulle uiteindelik tot gewelddadige gedrag wend en selfs psigopate word. Die ontwaking ondersoek die komplekse en dinamiese verhouding tussen die geestelik versteurde dog simpatieke Abel Lotz (Gys de Villiers) en ’n mooi jong speurder, Ella Nesser (Juanita de Villiers), wat pas aangestel is om moordsake op te los. Lotz is die eienaar van ’n klein galery wat spesialiseer in Afrika-maskers en -kuns. Maar alles is nie pluis in dié galery nie en Nesser moet dié man in sy spore probeer stuit. Akteurs soos Gérard Rudolf, Paul Eilers, Morné Visser en Armand Aucamp is deel van die rolverdeling. Die ontwaking begin op 26 Februarie landwyd in teaters draai. Hierdie kompetisie is gesluit: Drie lesers kan elk ŉ getekende eksemplaar van Karsten se boek Die ontwaking wen. Om in te skryf vir die kompetisie, stuur jou antwoord op die volgende vraag, asook jou naam, van, kontakbesonderhede en posadres na [email protected]: Watter akteur vertolk die rol van die geestelik versteurde galery-eienaar? Die kompetisie is slegs geldig vir 24 uur (tot en met 25 Februarie om 12:00).